હીરાલાલ દાક્તરનું આ દાકતરી સુખ ડૉક્ટર ઈમાનુએલની માફક ઝાઝો સમય ન ચાલ્યું. ગામડાંઓમાં ભણેલા દાકતરોનો પગપેસારો થયો. એમાં એના ગામમાં એક એમ.બી.બી.એસ. ડીગ્રીધારીએ આવીને નાનકડું દવાખાનું ખોલ્યું. જો કે દલિતવાસના લોકોને પોતાના સેવાવ્રતી દાક્તર હીરાલાલ પર ભારે ભરોસો હતો એટલે પેલા નવાસવા આવેલા ડિગ્રીધારી દાક્તર પાસે કોઈ જતું નહીં. વળી એ દાક્તરને ખબર હતી કે વધુ બીમારી આવા લોકોમાં જ થતી હોય છે એટલે કમાવું હોય તો આવા લોકો જ અહીં આવવા જોઈએ. પણ એ અશક્ય હતું. હીરાલાલની હાજરી આ ડૉક્ટરના માર્ગમાં કંટકરૂપ હતી. એ કાંટો કઈ રીતે દૂર કરવો એ વિશે બળપૂર્વક વિચારવા લાગ્યો.